Diari Oficial de la Generalitat Valenciana


Sumari del DOGV 4247, del 13-05-2002 (2002/4851)

RESOLUCIÓ de 25 de març de 2002, del director del Centre de Desenvolupament Marítim, que atorga a Iberdrola Distribución Eléctrica, SAU, la concessió administrativa per a l'ocupació d'una línia subterrània de 20kv per a l'alimentació del CT Marfil.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4247

Data del DOGV
:   13-05-2002

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   2002/4851


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 25 de març de 2002, del director del Centre de Desenvolupament Marítim, que atorga a Iberdrola Distribución Eléctrica, SAU, la concessió administrativa per a l'ocupació d'una línia subterrània de 20kv per a l'alimentació del CT Marfil. [2002/X4851]
  
Amb data 24 d'abril de 2001 la mercantil Iberdrola Distribución Eléctrica, SAU, va presentar la sol·licitud de concessió administrativa per a l'ocupació d'una línia subterrània de 20 kV per a alimentació del CT Marfil, que va ser construïda per Hidroeléctrica Española, SA, en virtut de la concessió administrativa atorgada el 24 d'octubre de 1980, que va caducar el 23 de novembre de 2000.
  
Sol·licitada la documentació necessària per a la tramitació de l'expedient, s'aporta amb data 25 d'abril de 2001.
  
Vist l'informe favorable emés pel Servei d'Explotació i Conservació de Ports, pel qual es proposa que s'atorgue la concessió administrativa sol·licitada d'acord amb el que reflecteix l'acta de replantejament de 10 d'octubre de 1980 de l'extinta concessió, i s'ocupen 120 m dels quals es considera una franja d'1 m d'amplària, on s'indica, entre uns altres aspectes, que: ?la línia elèctrica subterrània que ens ocupa discorre per la vorera en el seu inici des de CT carretera enllaç, creua un vial i de nou discorre per la vorera fins a eixir del domini públic portuari, tot això en el costat de terra de la calçada que uneix Altea amb l'Albir i que es delimita l'extrem oest del domini públic portuari. Així, no s'han de preveure, ja que es tracta d'una zona consolidada, possibles actuacions que estiguen compromeses per l'existència de la conducció que ens ocupa?.
  
De conformitat amb el que disposa l'article 146 del Reglament per a l'Execució de la Llei de Costes, es va sotmetre la sol·licitud a informació pública per termini de vint dies, durant els quals no es van presentar al·legacions.
  
Per Resolució de 14 de desembre de 2001 es va sotmetre a l'acceptació de Iberdrola Distribución Eléctrica, SAU, les condicions en què podria atorgar-se la concessió de referència, i es va rebre el 26 de febrer de 2002 l'escrit d'acceptació d'aquestes.
  
Igualment, amb data 22 de març de 2002, es rep la carta de pagament justificativa d'haver depositat la fiança de 1.202,02 euros segons s'indicava en la resolució de sotmetiment de condicions.
  
Fent ús de les atribucions que concedeix al director del Centre de Desenvolupament Marítim l'article 35 del Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, resolc:
  
Atorgar a la mercantil Iberdrola Distribución Eléctrica, SAU, la concessió administrativa per a ocupació d'una línia subterrània de 20 kV per a alimentació del CT Marfil, d'acord amb el que reflecteix l'acta de replantejament de 10 d'octubre de 1980 de l'extinta concessió, i s'ocupen 120 m dels quals es considera una franja d'1 m d'amplària; segons les condicions que s'indiquen en els plecs inserits a continuació:
  
1ª. Termini: aquesta concessió s'atorga, per termini improrrogable de 20 anys, i es deixa fora de perill el dret de propietat, sense perjuí de tercer, sense cessió del domini públic ni de les facultats dominicals de l'administració.
  
2ª. Transmissibilitat: la present concessió és transmissible per actes inter vivos després de l'autorització prèvia de l'Autoritat Portuària, i s'entén que qui se subrogue en els seus drets assumirà també les obligacions que s'imposen en aquesta concessió.
  
L'Autoritat Portuària podrà exercir els drets de tempteig i retracte en els termes legalment prevists. Quan la persona jurídica titular d'una concessió es transforme, es fusione amb una altra o s'escindisca, es considerarà que s'ha produït un canvi de titularitat, i serà, per tant, necessària l'autorització expressa a què es refereix el paràgraf anterior.
  
Quan el concessionari siga una persona jurídica, l'activitat principal de la qual consistisca en el gaudi de la concessió, es considerarà transmissió qualsevol canvi de titularitat de les accions o les participacions que supose substitució dels socis o els accionistes que ho foren al temps de l'atorgament de la concessió, en percentatge igual o superior al 50% del capital social.
  
Si la societat titular canvia únicament de denominació social, només estarà obligat a notificar-ho a l'Autoritat Portuària.
  
3ª. Gravamen: la constitució d'hipoteques i uns altres drets de garantia sobre la concessió haurà de ser autoritzada per l'Autoritat Portuària.
  
4ª. Ús i explotació: la concessió es destinarà a l'activitat definida en la resolució d'atorgament, sense que el concessionari puga destinar el domini públic concedit, ni les obres en aquest executades a usos distints dels expressats.
  
5ª. Rescat per obres: en el cas que el domini públic siga necessari totalment o parcialment per a la realització d'activitats o execució d'obres declarades d'utilitat pública i per a realitzar-les és necessari utilitzar o destruir en tot o en part les obres de la concessió, l'administració podrà procedir al rescat d'aquesta abans del seu venciment. A l'efecte s'incoarà expedient de rescat de la concessió, en el qual es donarà audiència al concessionari, sense que el concessionari tinga cap altre dret que el de ser indemnitzat per les obres no amortitzades, valorades en els termes establits en la Llei de Ports. En aquesta valoració no es tindran en compte les obres realitzades pel concessionari sense l'autorització prèvia, les quals passaran igualment a l'administració sense cap dret a indemnització. El concessionari podrà, a més, retirar lliurement aquells elements existents en la concessió que no hagueren sigut relacionats en l'acta de reconeixement final i no estiguen units de manera fixa a l'immoble, sempre que amb això no es produïsca trencament ni deterioració d'aquest, llevat que l'administració decidisca també el seu rescat.
  
Si les obres es trobaren deteriorades, es determinarà per l'administració el pressupost de les despeses necessàries per a deixar-les en bon estat, cosa que es notificarà al concessionari abans de ser aprovat. El seu import es rebaixarà de la taxació, i la diferència que resulte serà la quantitat que s'abone al concessionari.
  
Realitzada l'entrega a l'Autoritat Portuària dels béns rescatats es tornarà la fiança d'explotació, a sol·licitud del concessionari, amb la deducció, si és procedent, de les quantitats que el concessionari haja de fer efectives per les responsabilitats en què haja incorregut.
  
6ª. Impostos i fiances: dins del termini d'un mes, comptador a partir del coneixement de la resolució d'atorgament pel concessionari, s'abonarà per aquest l'import corresponent a l'Impost sobre Transmissions Patrimonials i Actes Jurídics Documentats, de conformitat amb el Reial Decret Legislatiu 1/93, de 24 de setembre. Amb anterioritat a l'atorgament de la concessió, el concessionari haurà de consignar una fiança d'explotació, per import de mil dos-cents dos euros, dos cèntims d'euro (1.202,02 euros), en metàl·lic o en aval bancari, en la Tresoreria de la Generalitat, del compliment de la qual donarà coneixement a aquesta administració. La fiança d'explotació respondrà de totes les obligacions derivades d'aquesta concessió, de les sancions que per incompliment de les condicions d'aquesta es puguen imposar en titular de la concessió i dels danys i perjuís que aquests incompliments puga ocasionar.
  
Si l'administració executara parcialment o totalment la fiança, el concessionari queda obligat a completar-la o reposar-la en el termini d'un mes comptador a partir de la notificació de la disminució del seu import. L'incompliment d'aquesta obligació serà causa de caducitat de la concessió. La fiança d'explotació s'actualitzarà cada cinc anys en proporció a la variació experimentada per l'índex general de preus al consum per al conjunt nacional total (IPC) durant aquest període.
  
La fiança d'explotació serà tornada al finalitzar el termini concessional si no existira responsabilitat per incompliment de les obligacions de què respon.
  
7ª. Replantejament i projecte de construcció: les obres s'executaran d'acord amb el projecte tècnic que es fa referència en les condicions particulars i en el termini que en aquestes s'indica.
  
El concessionari sol·licitarà per escrit, amb la suficient antelació perquè les obres puguen començar dins del termini, el replantejament d'aquestes, que es practicarà per l'enginyer director del port i personal auxiliar a les seues ordres, amb assistència de l'interessat, i s'alçarà acta i pla en què es consignarà la superfície ocupada, que serà sotmesa al director General d'Obres Públiques per a l'aprovació, si procedeix.
  
Quan el projecte presentat pel concessionari tinga caràcter de bàsic, abans del replantejament de les obres, i en qualsevol cas i en el termini de dos mesos, des del coneixement de l'adjudicació de la concessió, el concessionari haurà de presentar el projecte de construcció.
  
Aquest projecte de construcció serà examinat pels serveis tècnics per a comprovar que és prou complet i no altera el projecte bàsic sotmés a informació pública. Si els dits serveis estimen que el projecte és incomplet, el concessionari haurà de completar-lo degudament en el termini que a l'efecte se li concedisca.
  
En el cas que el projecte de construcció diferisca substancialment del projecte bàsic sotmés a informació pública l'administració podrà adoptar alguna de les següents decisions:
  
a) Obligar el concessionari que adapte el projecte de construcció al bàsic.
  
b) Sotmetre el projecte de construcció a informació pública i als tràmits pertinents per a la modificació de les concessions.
  
La concessió no produirà efectes fins que aquesta administració done la conformitat al projecte de construcció.
  
Si transcorregut el termini assenyalat en les condicions particulars per al començament de les obres, aquestes no s'hagueren iniciat per causes no justificades, segons el parer de l'Autoritat Portuària, aquesta declararà la caducitat de la concessió, i queda al seu favor la fiança de construcció. En el supòsit en què el concessionari acredite que no ha iniciat les obres en el termini establit, perquè li han denegat, per part d'altres organisme públics, les llicències, els permisos i d'altres autoritzacions necessàries, podrà renunciar a la concessió, en aquest cas se li tornarà la fiança de construcció.
  
En qualsevol cas, el concessionari podrà sol·licitar la pròrroga del termini establit per a l'inici de les obres que serà atorgada per l'Autoritat Portuària sempre que existisquen raons que justifiquen la demora en la iniciació de les obres.
  
8ª. Reconeixement de les obres: acabades les obres el concessionari sol·licitarà per escrit de la Direcció Tècnica del Port el reconeixement d'aquestes, que es practicarà amb assistència d'aquest i de l'interessat, i s'alçarà acta que serà elevada al director general d'Obres Públiques, per a l'aprovació, si procedeix.
  
En l'acta s'arreplegarà la superfície exacta ocupada per la concessió, a la qual s'aplicarà el cànon a què es fa referència en la condició 14a.
  
9ª. Vigilància de les obres: les obres quedaran davall de la inspecció i la vigilància del director tècnic del port i no seran obstacle al pas per a l'exercici de la vigilància litoral, i quedarà obligat el concessionari a conservar-les en bon estat i no podrà, igual que el terreny, arrendar-les ni destinar-les a usos distints que els expressats.
  
10ª. Inspecció de l'execució: l'administració podrà inspeccionar en qualsevol moment l'execució de les obres, per a comprovar si aquestes s'ajusten al projecte segons el qual s'ha atorgat la concessió. Si apreciara l'existència de desviacions en relació amb aquest, podrà aprovar el reconeixement de les obres quan estime que la modificació no altera substancialment la concessió, ni requereix una nova informació pública, o tramitar la seua legalització mitjançant el procediment corresponent, o disposar que les obres s'ajusten al projecte autoritzat. En aquest últim supòsit, si el concessionari no ho fa en el termini que se li indica, es procedirà a la incoació d'expedient de declaració de caducitat de la concessió.
  
11ª. Despeses: les despeses originades pels anuncis de la informació pública i de la resolució d'atorgament de la concessió seran a compte del concessionari.
  
Les despeses que s'originen pel replantejament, la inspecció i el reconeixement de les obres seran a compte del concessionari.
  
12ª. D'altres autoritzacions: l'atorgament d'aquesta concessió no eximeix el seu titular de l'obtenció de les llicències, els permisos i les autoritzacions que siguen legalment exigibles, ni del pagament dels impostos que li siguen d'aplicació, i s'inclou l'impost sobre béns immobles, o el que legalment el substituïsca.
  
13ª. Renúncia: si l'interessat desisteix de la petició o la renunciara al títol, perdrà la fiança o fiances constituïdes. A més, excepte decisió contrària de l'administració, quedarà obligat a alçar les obres i les instal·lacions a la seua costa, i es deixa el terreny de la concessió lliure de tota ocupació, en el termini que se li assenyale.
  
14ª. Cànon: el titular de la concessió, de conformitat amb el que disposa l'article 61.4 de la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, està obligat a abonar a la Generalitat Valenciana les quantitats següents:
  
a) Cànon per aprofitament de superfícies: sis-cents tretze euros, tres cèntims/any [613,03 euros/any] pagadors per semestres avançats, amb la liquidació prèvia que se li practicarà per part d'aquesta administració, obtingut per aplicació del 50%, ja que es tracten d'obres subterrànies, a 10,22 euros/m2/any de terrenys urbanitzats sense edificar/any en una superfície de 120 m2.
  
b) Cànon per resultat de l'explotació per al concessionari: cinc-cents huitanta-huit euros, noranta-nou cèntims/any [588,99 euros/any].
  
Total cànon anual: mil dos-cents dos euros, dos cèntims d'euro (1.202,02 euros).
  
L'import assenyalat no inclou l'IVA o qualsevol altre impost que haja de ser aplicat.
  
El dia 1 de gener de cada any, el cànon podrà ser revisat amb aplicació de les variacions registrades en l'índex de preus al consum de l'any anterior, d'acord amb l'Institut Nacional d'Estadística
  
Igualment la quantia del cànon estarà subjecta a actualització de conformitat amb les disposicions legals que respecte d'això es dicten amb caràcter general per la Generalitat Valenciana per a instal·lacions nauticoesportives.
  
15ª. Obligació de conservació i manteniment
  
El concessionari està obligat a conservar i a mantenir les obres i els terrenys concedits en perfecte estat d'utilització, fins i tot des dels punts de vista de neteja, d'higiene i d'estètica, i es realitzaran al seu càrrec els treballs de conservació i manteniment i totes les reparacions que siguen necessàries per a això.
  
16ª. Efectes reversió: quan per venciment del termini concessional es produïsca la reversió, quedaran extingits automàticament, sense necessitat de declaració expressa, els drets reals o els personals que pogueren tindre terceres persones sobre el domini públic concedit i les obres i les instal·lacions objecte de la concessió. Tampoc no assumirà l'administració els contractes de treball que poguera haver concertat el concessionari per a l'exercici de la seua activitat empresarial, sense que, per això, es puga entendre's, de cap de les maneres, que la reversió implica la successió d'empresa prevista en l'article 44 del text refós de Llei de l'Estatut dels Treballadors, aprovat pel Reial Decret Legislatiu 1/1995, de 24 de març, ni que l'Autoritat Portuària siga l'empresari principal de l'activitat realitzada pel concessionari, a l'efecte de l'article 42 del dit text refós.
  
Acabat el termini concessional, revertiran al domini públic estatal els terrenys, les obres i les instal·lacions objecte de la concessió, i estarà obligat el concessionari, al seu càrrec, a la demolició i la retirada de les dites obres i les instal·lacions, parcialment o totalment, fins i tot amb reposició del terreny al seu anterior estat, en el termini que se li assenyale i sense cap dret a indemnització, excepte en el cas que l'administració, de pròpia iniciativa o a petició del concessionari, declare que, atés que es manté l'interés públic de les obres i les instal·lacions, procedeix el seu manteniment per a continuar la seua explotació en la forma que es determine.
  
El concessionari podrà retirar aquells elements que no figuren en l'acta de reconeixement final alçada segons estableix l'anterior condició 9ª, sempre que no estiguen units de manera fixa a l'immoble i amb això no es produïsca trencament ni deterioració d'aquest, si l'administració no decideix també la seua adquisició.
  
17ª. Acta de reversió: de la recepció per l'administració dels béns revertits, s'alçarà la corresponent acta en presència del concessionari, si hi compareguera. En l'acta es ressenyarà el compliment pel concessionari de l'obligació de reposar el terreny al seu anterior estat o, en el cas que l'administració haguera optat pel manteniment de les obres i les instal·lacions, l'estat de conservació d'aquestes, i s'especifiquen els deterioraments que presenten. En aquest últim cas, l'acta servirà de base per a instruir el corresponent expedient, en el qual s'indicarà al concessionari el conjunt de reparacions necessàries a executar al seu càrrec en el termini que se li assenyale.
  
18ª. Sancions: l'incompliment total o parcial de les condicions i les prescripcions imposades en la concessió donarà lloc a la incoació del corresponent expedient sancionador, sense perjuí que, quan segons el parer de l'administració, la infracció poguera ser constitutiva de delicte o falta, aquesta passarà el tant de culpa a la jurisdicció competent.
  
19ª. Caducitat: serà causa de declaració de caducitat d'aquesta concessió, a més de les previstes legalment, l'incompliment de les obligacions descrites en aquest plec.
  
La declaració de caducitat suposarà la perduda de la fiança o les fiances constituïdes, i podrà portar aparellada, a criteri de l'administració, la demolició, la retirada de les obres i les instal·lacions, parcial o total, a càrrec del concessionari, fins i tot amb reposició del terreny al seu anterior estat, en el termini que se li assenyale i sense cap dret a indemnització.
  
La tramitació de l'expedient de caducitat es realitzarà amb independència de la incoació del procediment sancionador que procedisca, d'acord amb el que disposa l'anterior condició.
  
20ª. Inscripció en el registre de la propietat: si el concessionari inscriguera la concessió en el Registre de la Propietat, haurà de facilitar a l'administració el certificat acreditatiu de la dita inscripció.
  
Extingida la concessió el concessionari sol·licitarà la cancel·lació de la inscripció i donarà compte d'això a l'administració concedent.
  
21ª. Execució subsidiària: quan el concessionari obligat a això no porte a terme les accions que se li ordenen per l'administració, en aplicació de les condicions corresponents, aquesta, de conformitat amb la Llei 30/1992 de Règim Jurídic de les Administracions Públiques i del Procediment Administratiu Comú, podrà procedir a la seua execució subsidiària, i l'import de les despeses, així com dels danys i els perjuís, seran a càrrec del concessionari.
  
Aquesta resolució no és definitiva i contra la qual es podrà interposar recurs d'alçada davant el conseller d'Obres Públiques, Urbanisme i Transports, en el termini d'un mes, comptador des de l'endemà de la notificació de la present, sense perjuí de la utilització per l'interessat de qualsevol altre recurs que estime pertinent.
  
València, 25 de març de 2002.- El director del Centre de Desenvolupament Marítim: Francisco Pérez López.